Jesus se gebed : Johannes 17 | Fontainebleau Gemeenskapskerk
In Johannes 17 lees ons die langste gebed van Jesus. In die erediens het Adri-Marie van Heerden die beeld gebruik dat ons uitgenooi word om hierdie gebed af te luister. In hierdie gebed bid Jesus vir eenheid en ook vir ons ken van God.
Dit is maklik om iets te breek, eenheid verg egter dat daar vry-vloeiende liefde tussen mense is. Wanneer ons mekaar hoog ag, respekteer en bemoedig word eenheid dieper gevleg.
Wanneer ons in eenheid leef besef ons dat ons dieselfde koninkryk soek, en daarom in dieselfde span is.
In Johannes 17 kry ons een van die direkste definisies van die ewige lewe,
En dit is die ewige lewe, dat hulle U ken.
Om te ken, beteken om in liefde te groei.
In haar preek verduidelik Adri-Marie aan die hand van die lering van St.Ignasius van Layola drie vlakke van liefde:
Die begin van 'n verhouding word vasgelê in spesifieke terme of reëls. Een voorbeeld van sò 'n reël kan byvoorbeeld wees dat ons, onsself aan mekaar toewy en nie "cheat" nie. In hierdie vlak van verhouding is daar soms interaksie.
Die volgende vlak wat sy beskryf is 'n dieper vorm van liefde wat groei deurdat jy vreugde wil bring aan die persoon wat jy liefhet. In hierdie vorm van liefde probeer die een persoon die ander se hart leerken. Wat maak die ander persoon gelukkig of bly? ('n Woord wat terloops vir Johannes nogal belangrik was)
Dan is daar die liefde wat nie net in iemand anders se vreugdes deel nie, maar ook in hulle lyding. Wat breek die ander persoon se hart? Hier dink ons aan Jesus se hart vir dié wat op die randte van die samelewing is: die siekes, die naaktes, die wat gebind is. Adri-Marie noem spesifiek Matteus 25.